Ôpole: Ôpity szofer, rajd bez miasto i strzaskane auta
Fatalny rajd ôd 54-latka przerwali dopiyro policyjōny ruchu drōgowego. Chop nojprzōd poprzniōł 6 aut, sprawiōł wypadek drōgowy, żŏdnymu niy pōmōg i uciyk z miyjsca wypadku. Jak niy mōg już uciykać przed funkcjōnariuszami autym, wylecioł z niego. Wartko jednak ôstoł dogōniōny i chycōny. Pokŏzało sie, iże mioł we swojim ôrganiźmie bez 3 prōmile alkoholu. Sprawiynie wypadku, ucieczka z placu zdarzyniŏ i jazda pod wpływym alkoholu to ino czyńść ôbskarżyń, kere usłyszoł.
Piyrszŏ informacyjŏ do ôpolskich policyjōnōw ruchu drōgowego wpłynyła w Nowy Rok po godz. 18:00. Szofer mitsubishi w czasie wyjyżdżaniŏ z parkingu mioł trzasnōńć w auto, co z nim stoło. Chociŏż świadkowie prōbowali interwyniować, ôn ruszōł dalij ciasnōm drōgōm ôsiedlowōm. Po drōdze poprzniōł dalsze 3 auta. Po przejechaniu pŏrunŏstu metrōw, zarŏz za piyrszōm krziżōwkōm, wjechoł w ôsobowego volkswagena. Niy pōmōg żŏdnymu, ino pojechoł dalij
Na szczyńście już po chwili na placu byli policyjōny, co zaczli gōnić za drōgowym piratym. Kej szofer mitsubishi niy mōg już jechać dalij, wylecioł ze swojigo auta i uciykoł dalij piechty. Wartko jednak ôstoł chycōny. Pokŏzało sie, iże to bōł 54 lata stary miyszkaniec Ôpolŏ. We swojim ôrganiźmie mioł bez 3 prōmile alkoholu. Ôstoł ôn zastawiōny, a jego auto trefiyło na policyjny parking.
Po wytrzyźwiyniu chop usłyszoł moc ôbskarżyń. Ôdpowiy miyndzy inkszymi za kerowanie autym pod wpływym alkoholu, sprawiynie wypadku drōgowego, ucieczkã, kolizyjõ i szkody parkingowe. za sprawiynie wypadku grozi do 3 lŏt wiynziyniŏ, a za jazdã pod wpływym alkoholu do 2 lŏt. Jednak jak dać pozōr na ôkoliczności, to 54-latek musi ôczekować srogszyj kŏry. Chop prziznoł sie do wszyjskich stawianych mu ôbskarżyń.
Zdrzōdło: KMP Ôpole
szl_Latn szl_Latn szl_Latn szl_Latn szl_Latn szl_Latn